遊華陽洞阻雨
作者：郭祥正
朝代：宋

paragraphs: 此洞昔無聞，人跡固稀到。
一昨紫微遊，刻石記所好。
遂令天下知，遊者爭欲造。
我方珮縣印，事閒慕高蹈。
聯鑣二三子，並堅松柏操。
樽罍薄攜持，丁壯却前導。
行行逼崕巔，紫翠射襟帽。
方疑攀鬰蘿，又若堆海潦。
石門未及窺，忽值山雨暴。
風雲暗衢路，雷電拆巖嶠。
蒼黄僕夫語，踴躍猿猱叫。
黄泥濡衣裳，安得白日照。
初遊成歡愉，中險觸憤懊。
佛舍距幾何，望望目睛眊。
擊鐙促疲馬，十步九欹倒。
登堂亟就榻，釋子數相勞。
尋幽尚齟齬，處世信難料。
暫眠稍蘇息，起坐復悲嘯。
寧非山鬼護，不使俗客眺。
桓桓翠琰文，愈讀愈精妙。
名由今日新，跡入萬古耀。
騏驥步莫追，駑駘志彌劭。
猶期六月來，散髪避炎燎。
一雨路阻絕，何以爲壯少。
歸歟歌蕪詞，聊爲起同調。